Title: ประกาศหัวหน้าคณะรักษาความสงบแห่งชาติ ที่ 1/2560 เรื่อง ยกเลิกการกำหนดพื้นที่ควบคุม

ประกาศหัวหน้าคณะรักษาความสงบแห่งชาติ
ที่ ๑/๒๕๖๐
เรื่อง
ยกเลิกการกำหนดพื้นที่ควบคุม[๑]

ตามที่ได้มีคำสั่งหัวหน้าคณะรักษาความสงบแห่งชาติ
ที่ ๕/๒๕๖๐ เรื่อง มาตรการให้อำนาจกำหนดพื้นที่ควบคุมเพื่อเพิ่มประสิทธิภาพในการบังคับใช้กฎหมาย
ลงวันที่ ๑๕ กุมภาพันธ์ พุทธศักราช ๒๕๖๐ โดยกำหนดให้วัดพระธรรมกายตลอดจนพื้นที่โดยรอบวัดพระธรรมกายเป็นพื้นที่ควบคุมตามคำสั่งดังกล่าว
เพื่อให้การบังคับใช้กฎหมายในส่วนของกระบวนการยุติธรรมเป็นไปอย่างมีประสิทธิภาพ
และเป็นประโยชน์ต่อการรักษาความสงบเรียบร้อยและความมั่นคงปลอดภัยในชีวิตและทรัพย์สินของประชาชนโดยรวม
นั้น
โดยที่ได้รับรายงานจากกรมสอบสวนคดีพิเศษว่า
ภารกิจในการตรวจค้นวัดพระธรรมกายเพื่อจับกุมตัวบุคคลตามหมายจับของศาลอาญาได้เสร็จสิ้นลงแล้ว
ประกอบกับสถานการณ์ในพื้นที่มีความสงบเรียบร้อยเป็นปกติ
ตลอดจนมีการจัดตั้งศูนย์ปฏิบัติการร่วมเพื่อดำเนินการสอดส่องดูแลรักษาความสงบเรียบร้อยในพื้นที่วัดพระธรรมกายรวมทั้งพื้นที่โดยรอบเป็นที่เรียบร้อยแล้ว

อาศัยอำนาจตามความในข้อ
๒ วรรคสอง ของคำสั่งหัวหน้าคณะรักษาความสงบแห่งชาติ ที่ ๕/๒๕๖๐ เรื่อง
มาตรการให้อำนาจกำหนดพื้นที่ควบคุมเพื่อเพิ่มประสิทธิภาพในการบังคับใช้กฎหมาย
ลงวันที่ ๑๕ กุมภาพันธ์ พุทธศักราช ๒๕๖๐
หัวหน้าคณะรักษาความสงบแห่งชาติโดยความเห็นชอบของคณะรักษาความสงบแห่งชาติ
จึงประกาศให้ยกเลิกการกำหนดพื้นที่วัดพระธรรมกาย
ตลอดจนพื้นที่โดยรอบวัดพระธรรมกายในอำเภอคลองหลวง จังหวัดปทุมธานี
รวมถึงพื้นที่หมู่ ๗ หมู่ ๘ หมู่ ๙ หมู่ ๑๐ หมู่ ๑๑ หมู่ ๑๒ และหมู่ ๑๓
ในตำบลคลองสอง และพื้นที่หมู่ ๗ หมู่ ๘ หมู่ ๙ หมู่ ๑๐ และหมู่ ๑๑ ในตำบลคลองสาม
อำเภอคลองหลวง จังหวัดปทุมธานีเป็นพื้นที่ควบคุมตามคำสั่งดังกล่าว

ทั้งนี้
ตั้งแต่บัดนี้เป็นต้นไป

ประกาศ
ณ วันที่ ๑๑ เมษายน พุทธศักราช ๒๕๖๐
พลเอก
ประยุทธ์  จันทร์โอชา
หัวหน้าคณะรักษาความสงบแห่งชาติ

วิชพงษ์/จัดทำ
๑๒
เมษายน ๒๕๖๐

[๑]
ราชกิจจานุเบกษา เล่ม ๑๓๔/ตอนพิเศษ ๑๐๓ ง/หน้า ๑๕/๑๑ เมษายน ๒๕๖๐